钦定古今图书集成/明伦汇编/交谊典/第066卷 > 《与洪方州主事》唐·顺之
## 钦定古今图书集成/明伦汇编/交谊典/第066卷 > 《与洪方州主事》唐·顺之

申卿过常时，吾不及与会，偶游苏州，见其以就医在
焉。此友病势已亟，多是鬼伯促人矣。仆每见吾兄，言
申卿为泉郡第一等，励行，有廉耻之士，令人对之怆
然伤怀，有人百其身之感。且其囊箧将空，问之止有
银五两，彼云“归资尚不足，谢医买药，一无所处。”仆探
囊中，得银五钱送之，且劝之往镇江就医。与方州相
闻。彼云：“归心急不能北矣。”余曰：“南路有乡里士夫乎？”
彼云：“素寡交游。”余曰：“刘松江非君乡里乎？”彼曰：“亦同
年也。”余曰：“往依焉何如？”彼殊有难色曰：“素亦不甚相
知。”余谕之曰：“此时尚守区区之孤介乎？留得身子在
宇宙间，尚有许多好事可为，宁守区区之孤介乎？”慰
谕再三，始以余言为然。时门生蔡举人同在座，仆与
蔡生私语曰：“申卿极颠沛中，亦不肯妄干人”，可见其
平生也。余是时作一书，托富副使转通之刘松江，又
不知刘君义气何如耳。特此遣人告吾兄，兄可割俸
银一二两，并谋之同乡士夫在南都有义气者，或得
银五六两，急遣衙门一的当人赍至松江与申卿，若
救得此人一命，使彼得以馀生，更努力做好人，是宇
宙间公共事。倘遂不幸，亦可使客途免于沟壑而已。
或“南都无可处，则兄更作一书，并托之刘松江，彼亦
无难处者。此事须速，不然，则挽西江以救涸辙也。”